મને અનામી પરથી છોડીને ચિતા પર, ફરીથી ઉત્તરમાં માથું રાખીને સૂવડાવવામાં આવ્યો. મારી પડખે તથા ઉપર પિંડાદિક મૂકાયા. શમીની ચમચીથી પાણી છંટાયુ. દાહ માટે યજ્ઞના ઘાસ અને દહીં – ઘી લાવવામાં આવ્યા. વેદોક્ત શ્લોકો બોલાયા. નાનાએ ડાબુ અંગ મારા તરફ રાખી ત્રણ વાર પરિક્રમા કરી, ઘેરથી દોણીમા સાથે લાવેલા ગૃહાગ્નિથી મને દાહ દીધો. આ તો માત્ર ઔપચારિકતા હતી. બાકી મોટાએ તો મારી સાથેના સંબંધની ક્યારનીયે અંત્યેષ્ઠિ કરી નાખી હતી ! પાસે સૌ કોઈ જળવશ ઊભા હતા. સંબંધવટો ભોગવતા એક મોટા સિવાય ! ચિતામાં અગ્નિ પ્રગટ્યો હતો.